2022 Rhif 343 (Cy. 85)
Pensiynau Gwasanaethau Cyhoeddus, Cymru
Rheoliadau Cynllun Pensiwn y Diffoddwyr Tân (Cymru) (Diwygio) 2022
Gwnaed 21 Mawrth 2022
Gosodwyd gerbron Senedd Cymru 22 Mawrth 2022
Yn dod i rym 30 Mawrth 2022

Mae Gweinidogion Cymru yn gwneud y Rheoliadau hyn drwy arfer y pwerau a roddir gan adrannau 1(1) a (2)(f), 2(1) a 3(1), (2)(c) a (3)(a) o Ddeddf Pensiynau’r Gwasanaethau Cyhoeddus 2013 (“Deddf 2013”).
Gweler hefyd baragraff 6(b) o Atodlen 2.
2013 p. 25. Diwygiwyd adran 3 gan adran 94(2) i (6) o Ddeddf Pensiynau’r Gwasanaethau Cyhoeddus a Swyddi Barnwrol 2022 p. 7.
Yn unol ag adran 21 o Ddeddf 2013, mae Gweinidogion Cymru wedi ymgynghori â’r personau hynny (neu â chynrychiolwyr y personau hynny) y mae’n ymddangos yn debygol i Weinidogion Cymru y bydd y Rheoliadau hyn yn effeithio arnynt.
Diwygiwyd adran 21 gan adran 94(8) o Ddeddf Pensiynau’r Gwasanaethau Cyhoeddus a Swyddi Barnwrol 2022.
Yn unol ag adran 3(5) o Ddeddf 2013, gwneir y Rheoliadau hyn gyda chydsyniad y Trysorlys.

1 Enwi a chychwyn
1 Enw’r Rheoliadau hyn yw Rheoliadau Cynllun Pensiwn y Diffoddwyr Tân (Cymru) (Diwygio) 2022.
2 Daw’r Rheoliadau hyn i rym ar 30 Mawrth 2022.
3 Yn y Rheoliadau hyn, ystyr “Rheoliadau 2015” yw Rheoliadau Cynllun Pensiwn y Diffoddwyr Tân (Cymru) 2015.
O.S. 2015/622 (Cy. 50); yr offerynnau diwygio perthnasol yw O.S.au 2015/1016 (Cy. 71) a 2018/576 (Cy. 103).

Diwygiadau i Reoliadau Cynllun Pensiwn y Diffoddwyr Tân (Cymru) 2015
2 1 Mae rheoliad 74 (hawlogaeth i bensiwn afiechyd haen isaf a phensiwn afiechyd haen uchaf) o Reoliadau 2015 wedi ei ddiwygio fel a ganlyn.
2 Ar ôl paragraff (1) mewnosoder—

“1A Mae paragraff (1) wedi ei fodloni, ac mae gan aelod actif hawl i gael taliad ar unwaith o bensiwn afiechyd haen isaf o dan baragraff (1), pan fo paragraff (2B) yn gymwys ac y gwneir penderfyniad yn ddiweddarach o dan baragraff (2C) y byddai’r aelod wedi bod â’r hawl i bensiwn afiechyd haen isaf o dan Gynllun 1992 oni bai am iddo gael ei drosglwyddo i’r cynllun hwn.
O.S. 1992/129; a ddiwygiwyd gan O.S.au 1997/2309 a 2851, 1998/1010, 2001/3649 a 3691, 2004/1912 a 2918 (Cy. 257), 2006/1672 (Cy. 160), 2007/1074 (Cy. 112), 2009/1226 (Cy. 109), 2010/234, 2013/736 (Cy. 88), 2014/522 (Cy. 63) a 3242 (Cy. 329), 2014/560, 2015/1016 (Cy. 71), 2018/577 (Cy. 104) a 2020/1511 (Cy. 323) a 354.”

3 Ar ôl paragraff (2) mewnosoder—

“2A Mae paragraff (2) wedi ei fodloni, ac mae gan aelod actif hawl i gael taliad ar unwaith o bensiwn afiechyd haen uchaf o dan baragraff (2), pan fo paragraff (2B) yn gymwys ac y gwneir penderfyniad yn ddiweddarach o dan baragraff (2C) y byddai’r aelod wedi bod â’r hawl i bensiwn afiechyd haen uchaf o dan Gynllun 1992 oni bai am iddo gael ei drosglwyddo i’r cynllun hwn.
2B Mae’r paragraff hwn yn gymwys—
(a) pan fo, cyn 1 Ebrill 2022, yr awdurdod wedi penderfynu cael barn ysgrifenedig gan ymarferydd meddygol cymwysedig annibynnol o dan reol H1 (penderfyniad gan awdurdod tân) o Gynllun 1992 ynglŷn ag a yw aelod o’r cynllun hwnnw yn anabl yn barhaol, neu’n abl i ymgymryd â chyflogaeth reolaidd, cyn penderfynu a oes hawl gan yr aelod i gael dyfarniad afiechyd o dan reol B3 (dyfarniadau afiechyd) o Gynllun 1992, a
(b) pan nad yw penderfyniad yr awdurdod wedi ei wneud cyn 1 Ebrill 2022.
2C Pan fo paragraff (2B) yn gymwys rhaid i’r rheolwr cynllun benderfynu ai pensiwn afiechyd haen isaf ynteu pensiwn afiechyd haen uchaf, neu’r ddau, a fyddai wedi bod yn daladwy o dan reol B3 (dyfarniadau afiechyd) o Gynllun 1992 ar 31 Mawrth 2022 pe bai’r penderfyniad y cyfeirir ato ym mharagraff (2B)(b) wedi ei wneud ar 31 Mawrth 2022. Mae Rhan 12 (penderfyniadau ac apelau) o’r cynllun hwn yn gymwys i benderfyniad y rheolwr cynllun o dan y paragraff hwn.”

3 1 Mae rheoliad 75 (cyfradd flynyddol dyfarniadau afiechyd) o Reoliadau 2015 wedi ei ddiwygio fel a ganlyn.
2 Ar ôl paragraff 3A mewnosoder—

“3B Pan fo rheoliad 74(2B) yn gymwys a’r penderfyniad yn rheoliad 74(2C) yw y byddai pensiwn afiechyd haen isaf neu bensiwn afiechyd haen uchaf wedi bod yn daladwy ar 31 Mawrth 2022, rhaid i’r rheolwr cynllun—
(a) cyfrifo cyfradd flynyddol y pensiwn afiechyd haen isaf ac (os yw’n gymwys) y pensiwn afiechyd haen uchaf a fyddai wedi bod yn daladwy o dan baragraffau (2) a (3) fel pe na bai rheoliad 74(2B) yn gymwys;
(b) cyfrifo cyfradd flynyddol y pensiwn afiechyd haen isaf ac (os yw’n gymwys) y pensiwn afiechyd haen uchaf a fyddai wedi bod yn daladwy i’r aelod ar 31 Mawrth 2022 o dan Reol B3 (dyfarniadau afiechyd) o Gynllun 1992; ac
(c) pan fo’r cyfanswm a gyfrifir o dan is-baragraff (b) yn fwy na’r cyfanswm a gyfrifir o dan is-baragraff (a), addasu’r cyfraddau blynyddol sy’n daladwy o dan baragraff (2) a (3) i’r rheini a gyfrifir o dan is-baragraff (b).
3C Mae rheoliadau 77 (adolygu dyfarniad afiechyd neu daliad o bensiwn ymddeol yn gynnar) a 78 (canlyniadau adolygu) yn gymwys i unrhyw symiau sy’n daladwy o ganlyniad i reoliad 75(3B)(c).
3D Pan fo rheoliad 74 (2B) yn gymwys, ar ôl i ddyfarniad afiechyd ddod yn daladwy o dan y cynllun hwn, os gwneir taliad gwerth trosglwyddiad o dan reol F9 (talu gwerthoedd trosglwyddo) o Gynllun 1992 mewn cysylltiad â hawliau’r aelod o dan y cynllun hwnnw a bod y trosglwyddiad yn ymwneud â chyfnod o wasanaeth sydd wedi ei gynnwys fel gwasanaeth cymwys mewn perthynas â chyfrif ymddeol yr aelod hwnnw, rhaid i reolwr y cynllun ddidynnu o swm y dyfarniad afiechyd swm mewn cysylltiad â gwasanaeth yng Nghynllun 1992 sy’n hafal i’r gwerth a gynrychiolir gan y taliad gwerth trosglwyddo hwnnw.”

4 1 Mae rheoliad 80 (opsiwn i gymudo rhan o’r pensiwn) o Reoliadau 2015 wedi ei ddiwygio fel a ganlyn.
2 Ar ôl paragraff (5) mewnosoder—

“5A Mae’r rheoliad hwn yn gymwys i aelod sy’n cael cynnydd mewn dyfarniad afiechyd o ganlyniad i reoliad 75(3B)(c) ac eithrio nad yw paragraffau (3) a (4) yn gymwys a’r cyfandaliad sy’n daladwy yw’r cyfandaliad hwnnw a gyfrifir yn unol â rheol B7 (cymudo – darpariaeth gyffredinol) o Gynllun 1992.”

5 1 Mae rheoliad 162 (rôl YMCA mewn penderfyniadau gan y rheolwr cynllun) o Reoliadau 2015 wedi ei ddiwygio fel a ganlyn.
2 Ym mharagraff 2(b) yn lle “neu’r oedran pensiwn gohiriedig”, rhodder “, yr oedran pensiwn gohiriedig neu pan fo rheoliad 74(2B) (hawlogaeth i bensiwn afiechyd haen isaf a phensiwn afiechyd haen uchaf) yn gymwys, unrhyw oedran arall a bennir gan y rheolwr cynllun,”
6 1 Mae Atodlen 2 (darpariaethau trosiannol) i Reoliadau 2015 wedi ei diwygio fel a ganlyn.
2 Ym mharagraff 1 (dehongli)—
(a) yn y diffiniad o “dyddiad cau”, ym mharagraff (c), yn lle “aelod hwnnw, neu” hyd at y diwedd rhodder—

“aelod hwnnw,
(ii) os yw’r aelod yn aelod diogelwch llawn o Gynllun 1992 neu o CPNDT, 31 Mawrth 2022, neu
(iii) os nad yw’r aelod yn aelod a ddiogelir o un o’r cynlluniau hynny, dyddiad cau’r cynllun;”

;
(b) yn y diffiniad o “dyddiad trosiant”, yn lle “aelod hwnnw, a” hyd at y diwedd rhodder—

“aelod hwnnw,
(b) os yw’r aelod yn aelod diogelwch llawn o Gynllun 1992 neu o CPNDT, 1 Ebrill 2022, ac
(c) os nad yw’r aelod yn aelod a ddiogelir o Gynllun 1992 neu o CPNDT, y diwrnod ar ôl dyddiad cau’r cynllun, neu, os yw’n ddiweddarach, y diwrnod y peidiodd y person â bod yn aelod a ddiogelir o’r cynllun hwnnw.”

3 Yn lle is-baragraff (3) o baragraff 3 (ystyr “dyddiad cau diogelwch taprog”) rhodder—

“(3) Y dyddiad cau diogelwch taprog ar gyfer aelod diogelwch taprog o CPNDT y mae paragraff 9(5) neu 21 yn gymwys iddo yw—
(a) 31 Mawrth 2022; neu
(b) dyddiad cynharach a benderfynir gan y rheolwr cynllun.”

4 Yn lle is-baragraff (2) o baragraff 9 (aelodau diogelwch llawn o Gynllun 1992 neu CPNDT) rhodder—

“(2) Mae P yn peidio â bod yn aelod diogelwch llawn o Gynllun 1992 neu o CPNDT, yn ôl y digwydd—
(a) ar 31 Mawrth 2022; neu
(b) os yw’n gynharach, pan fo P yn peidio â bod mewn gwasanaeth pensiynadwy o dan y cynllun hwnnw ac yn peidio â bod yn gymwys i fod yn aelod actif o CPNDT, onid yw is-baragraff (3) neu (4) yn gymwys.”

5 Ym mharagraff 31(2)(a) (gwasanaeth pensiynadwy o dan CPNDT), hepgorer y geiriau o “neu os yw T yn dychwelyd i wasanaeth pensiynadwy” hyd at y diwedd.
6 Hepgorer paragraffau 37 (awdurdod yn penderfynu a oes hawlogaeth gan aelod o CPNDT i gael dyfarniad afiechyd) a 38 (awdurdod yn penderfynu a oes hawlogaeth gan aelod o Gynllun 1992 i gael dyfarniad afiechyd).
Hannah Blythyn Y Dirprwy Weinidog Partneriaeth Gymdeithasol, o dan awdurdod y Gweinidog Cyfiawnder Cymdeithasol, un o Weinidogion Cymru 21 Mawrth 2022
Rydym yn cydsynio
Michael Tomlinson Alan Mak Dau o Arglwydd Gomisiynwyr Trysorlys Ei Mawrhydi 16 Mawrth 2022

NODYN ESBONIADOL
(Nid yw’r nodyn hwn yn rhan o’r Rheoliadau)
Mae’r Rheoliadau hyn yn gwneud darpariaeth sy’n ganlyniadol i Ddeddf Pensiynau’r Gwasanaethau Cyhoeddus a Swyddi Barnwrol 2022 er mwyn trosglwyddo holl aelodau Cynllun Pensiwn y Dynion Tân (Cymru) (“Cynllun 1992”) a Chynllun Pensiwn Newydd y Diffoddwyr Tân (Cymru) (“Cynllun 2007”) i Gynllun Pensiwn y Diffoddwyr Tân (Cymru) 2015 (“Cynllun 2015”) o 1 Ebrill 2022.
Mae’r Rheoliadau hyn yn diwygio Rheoliadau Cynllun Pensiwn y Diffoddwyr Tân (Cymru) 2015 sy’n nodi Cynllun 2015.
Mae rheoliadau 2 i 5 yn gwneud darpariaeth mewn perthynas ag aelodau Cynllun 1992 sy’n trosglwyddo i Gynllun 2015 ar 1 Ebrill 2022, pan fo awdurdod tân ac achub yng Nghymru wedi penderfynu, cyn trosglwyddo, cael barn ysgrifenedig gan ymarferydd iechyd cymwysedig annibynnol o ran dyfarniad afiechyd posibl. Os penderfynir yn ddiweddarach bod dyfarniad afiechyd yn daladwy, yna gwneir darpariaeth i’r dyfarniad fod o leiaf yn hafal i’r dyfarniad hwnnw y byddai’r aelod wedi ei gael pe bai’r penderfyniad ar ei ddyfarniad afiechyd wedi ei wneud o dan Gynllun 1992 ar 31 Mawrth 2022.
Mae rheoliad 6(2)(a) yn darparu mai’r diffiniad o “dyddiad cau” yn Atodlen 2 (sef diwrnod olaf aelodaeth o Gynllun 1992 neu Gynllun 2007) yw 31 Mawrth 2022 ar gyfer aelodau a ddiogelir yn llawn.
Mae rheoliad 6(2)(b) yn diwygio’r diffiniad o “dyddiad trosiant” yn Atodlen 2 er mwyn pennu mai diwrnod cyntaf aelodaeth o Gynllun 2015 yw 1 Ebrill 2022 ar gyfer aelodau a ddiogelir yn llawn.
Mae rheoliad 6(3) yn cael gwared ar y pŵer i reolwyr cynllun bennu dyddiad dod i ben ar gyfer diogelwch taprog ar ôl 31 Mawrth 2022, ac yn pennu bod rhaid i bob cyfnod o ddiogelwch taprog ddod i ben ar y dyddiad hwn neu cyn hynny.
Mae rheoliad 6(4) yn ganlyniadol i reoliad 2(2)(a) ac mae’n darparu y bydd aelodau a ddiogelir yn llawn o Gynllun 1992 neu Gynllun 2007 yn peidio â bod yn aelodau o’r cynlluniau hynny ar 31 Mawrth 2022.
Mae rheoliad 6(5) yn diwygio paragraff 31(2) o Atodlen 2 fel na chaniateir gwneud unrhyw ddewisiadau newydd i brynu gwasanaeth ychwanegol o dan Gynllun 2007 ar ôl 31 Mawrth 2022.
Mae rheoliad 6(6) yn hepgor paragraffau 37 a 38 o Atodlen 2 fel bod aelodau sy’n aros am benderfyniad ynghylch a oes hawl ganddynt i gael dyfarniad afiechyd o dan Gynllun 1992 neu Gynllun 2007 ar 1 Ebrill 2022 yn cael eu trosi i Gynllun 2015 ar y dyddiad hwnnw.
Ystyriwyd Cod Ymarfer Gweinidogion Cymru ar gynnal Asesiadau Effaith Rheoleiddiol mewn perthynas â’r Rheoliadau hyn. O ganlyniad, ystyriwyd nad oedd yn angenrheidiol cynnal asesiad effaith rheoleiddiol o’r costau a’r manteision sy’n debygol o ddeillio o gydymffurfio â’r Rheoliadau hyn.